62019CO0013(01)_INF
Διάταξη του Δικαστηρίου (έβδομο τμήμα) της 3ης Μαρτίου 2021 –Ibercaja Banco
(Υπόθεση C-13/19) (
1
)
«Προδικαστική παραπομπή – Άρθρο 53, παράγραφος 2, και άρθρο 99 του Κανονισμού Διαδικασίας του Δικαστηρίου – Προστασία των καταναλωτών – Οδηγία 93/13/ΕΟΚ – Σύμβαση ενυπόθηκου δανείου – Καταχρηστικές ρήτρες – Ρήτρα περιορισμού της μεταβλητότητας του επιτοκίου (ρήτρα “κατώτατου επιτοκίου”) – Σύμβαση ανανέωσης – Παραίτηση από την άσκηση ενδίκων βοηθημάτων κατά των ρητρών της σύμβασης – Μη δεσμευτικός χαρακτήρας – Οδηγία 2005/29/ΕΚ – Αθέμιτες εμπορικές πρακτικές των επιχειρήσεων προς τους καταναλωτές – Άρθρο 6, παράγραφος 1, και άρθρο 7, παράγραφος 1»
1.
Προστασία των καταναλωτών – Καταχρηστικές ρήτρες των συμβάσεων που συνάπτονται με καταναλωτές – Οδηγία 93/13 – Διαπίστωση του καταχρηστικού χαρακτήρα ρήτρας – Περιεχόμενο – Ρήτρα που θα μπορούσε να κριθεί καταχρηστική και η οποία αποτελεί αντικείμενο σύμβασης ανανέωσης – Σύμβαση περί παραίτησης του καταναλωτή από το όφελος που θα απέρρεε από την κήρυξη μιας τέτοιας ρήτρας ως καταχρηστικής – Επιτρέπεται – Προϋπόθεση – Έλεγχος που εναπόκειται στο εθνικό δικαστήριο – Παραίτηση του καταναλωτή από την άσκηση ενδίκων βοηθημάτων όσον αφορά τη νέα ρήτρα – Δεν επιτρέπεται
(Οδηγία 93/13 του Συμβουλίου, άρθρο 6 § 1)
(βλ. σκέψεις 31-38, διατακτ. 1)
2.
Προστασία των καταναλωτών – Καταχρηστικές ρήτρες των συμβάσεων που συνάπτονται με καταναλωτές – Οδηγία 93/13 – Καταχρηστική ρήτρα κατά την έννοια του άρθρου 3 – Ρήτρα που δεν αποτέλεσε αντικείμενο ατομικής διαπραγμάτευσης – Έννοια – Ρήτρα σύμβασης ανανέωσης που αποβλέπει στην τροποποίηση μιας δυνητικώς καταχρηστικής ρήτρας προγενέστερης σύμβασης μεταξύ των ίδιων συμβαλλομένων ή που προβλέπει την παραίτηση του καταναλωτή από την άσκηση οποιουδήποτε ενδίκου βοηθήματος – Εμπίπτει – Προϋπόθεση – Έλεγχος που εναπόκειται στο εθνικό δικαστήριο
(Οδηγία 93/13 του Συμβουλίου, άρθρο 3 §§ 1 και 2)
(βλ. σκέψεις 40-43, 47, διατακτ. 2)
3.
Προστασία των καταναλωτών – Καταχρηστικές ρήτρες των συμβάσεων που συνάπτονται με καταναλωτές – Οδηγία 93/13 – Σύμβαση ανανέωσης που αποβλέπει στην τροποποίηση μιας δυνητικώς καταχρηστικής ρήτρας προγενέστερης σύμβασης μεταξύ των ίδιων συμβαλλομένων και που προβλέπει την παραίτηση του καταναλωτή από την άσκηση οποιουδήποτε ενδίκου βοηθήματος – Απαίτηση διαφάνειας – Περιεχόμενο – Κριτήρια εκτιμήσεως
(Οδηγία 93/13 του Συμβουλίου, άρθρα 3 § 1, 4 § 2, και 5)
(βλ. σκέψεις 50-57, 62-65, 71, 74, διατακτ. 3)
Διατακτικό
Το Δικαστήριο διατάσσει:
1)
To άρθρο 6, παράγραφος 1, της οδηγίας 93/13/ΕΟΚ του Συμβουλίου, της 5ης Απριλίου 1993, σχετικά με τις καταχρηστικές ρήτρες των συμβάσεων που συνάπτονται με καταναλωτές, έχει την έννοια ότι δεν απαγορεύει να αποτελέσει μια ρήτρα σύμβασης συναφθείσας μεταξύ επαγγελματία και καταναλωτή, ο καταχρηστικός χαρακτήρας της οποίας θα μπορούσε να διαπιστωθεί δικαστικώς, αντικείμενο σύμβασης ανανέωσης μεταξύ του επαγγελματία και του καταναλωτή, διά της οποίας ο καταναλωτής παραιτείται από τα αποτελέσματα που θα συνεπαγόταν η κήρυξη της ρήτρας ως καταχρηστικής, εφόσον η παραίτηση αυτή είναι προϊόν συναίνεσης του καταναλωτή που παρέχεται ελεύθερα και με πλήρη επίγνωση, πράγμα το οποίο εναπόκειται στο εθνικό δικαστήριο να εξακριβώσει. Αντιθέτως, η ρήτρα κατά την οποία ο καταναλωτής παραιτείται, όσον αφορά μελλοντικές διαφορές, από την άσκηση ενδίκων βοηθημάτων που στηρίζονται στα δικαιώματα τα οποία έχει από την οδηγία 93/13 δεν δεσμεύει τον καταναλωτή.
2)
Τo άρθρο 3 της οδηγίας 93/13 έχει την έννοια ότι ρήτρα σύμβασης ενυπόθηκου δανείου συναφθείσας μεταξύ επαγγελματία και καταναλωτή, η οποία αποσκοπεί στην τροποποίηση δυνητικώς καταχρηστικής ρήτρας μιας προγενέστερης μεταξύ τους σύμβασης ή προβλέπει ότι ο καταναλωτής παραιτείται από την άσκηση οποιουδήποτε ενδίκου βοηθήματος κατά του επαγγελματία, μπορεί να θεωρηθεί ότι δεν έχει αποτελέσει αντικείμενο ατομικής διαπραγμάτευσης εφόσον ο καταναλωτής δεν μπόρεσε να επηρεάσει το περιεχόμενο της νέας ρήτρας, πράγμα το οποίο εναπόκειται στο αιτούν δικαστήριο να εξακριβώσει.
3)
Τα άρθρα 3 έως 5 της οδηγίας 93/13 έχουν την έννοια ότι η απαίτηση διαφάνειας προς την οποία πρέπει να συμμορφώνεται ο επαγγελματίας δυνάμει των διατάξεων αυτών συνεπάγεται ότι, κατά τη σύναψη σύμβασης ανανέωσης η οποία, αφενός, αποσκοπεί στην τροποποίηση δυνητικώς καταχρηστικής ρήτρας μιας προγενέστερης σύμβασης και, αφετέρου, προβλέπει ότι ο καταναλωτής παραιτείται από την άσκηση οποιουδήποτε ενδίκου βοηθήματος κατά του επαγγελματία, ο καταναλωτής πρέπει να είναι σε θέση να κατανοήσει όλες τις κρίσιμες νομικές και οικονομικές συνέπειες που απορρέουν για τον ίδιο από τη σύναψη της σύμβασης ανανέωσης.
4)
Το δέκατο και το δέκατο τρίτο ερώτημα του Audiencia Provincial de Zaragoza (Εφετείου της Σαραγόσα, Ισπανία) είναι προδήλως απαράδεκτα.
(
1
)	ΕΕ C 148 της 29.4.2019.